Verpligte inenting ‘onwetenskaplik’Argieffoto (Foto: Lindsey Parnaby/AFP) Die Instituut vir Rasseverhoudinge (IRV) sê die instel van ’n verpligte inentingsmandaat ignoreer die wetenskaplike feite, wat ŉ komplekse interaksie van herstel, inenting en beskerming voorstel. Dié redenasie is gegrond op ’n meta-analise wat Lancet in November vanjaar gepubliseer het. Die analise toon dat die beskerming wat herstel bied, minstens net so kragtig, blywend en aanpasbaar as bekende entstowwe is. Pres. Cyril Ramaphosa het Sondagaand aangekondig dat die regering ŉ taakspan aangewys het om te beraadslaag oor die moontlikheid van verpligte Covid-19-inentings vir sekere aktiwiteite en plekke. Hierdie span sal aanbevelings aan die kabinet doen oor ŉ regverdige en volhoubare benadering tot entstofmandate. Volgens Michael Morris, woordvoerder van die IRV, dui Lancet se ontleding aan dat inwoners in Switserland wat kan bewys dat hulle van ŉ Covid-19-infeksie deur ŉ positiewe toets in die afgelope 12 maande herstel het, as net so beskerm beskou word as diegene wat ten volle ingeënt is. “Die ontleding lui dat sommige mense wat van Covid-19 herstel het, dalk nie by Covid-19-inentings sal baat vind nie. Een studie het bevind dat Covid-19 voorheen geassosieer is met verhoogde nadelige gevolge ná inenting met die mRNA-entstof (Pfizer–BioNTech). Daarbenewens is daar min verslae van ernstige nadelige gevolge ná Covid-19-inenting,” sê Morris na aanleiding van Lancet se analise. Volgens Morris het Discovery in middel Augustus, voor die einde van Suid-Afrika se derde vlaag, beraam dat soveel as 80% van die inwoners moontlik besmet is en van Covid-19 herstel het. “Tans kan geen regeringsagent seker wees oor hoeveel mense ŉ hoë risiko van hospitalisering of sterfte weens Covid-19 loop nie, weens ŉ gebrek aan inligting oor hoeveel reeds besmet is.” Volgens Morris is die verpligting van entstowwe ook ŉ ontstellende weerspreking van die reg om beheer oor jou eie liggaam te hê, verskans in art. 12 van die Handves van Menseregte. “Eerder as om regte te skend deur blindelings in te ent, moet die regering onderneem om met groter sekerheid uit te vind hoeveel mense van Covid-19 herstel het. Dit sal internasionale wetenskaplikes help wat redeneer dat ons rekordhoë infeksiekoers moontlik die nuwe variant veroorsaak het, wat dit meer aansteeklik en ligter maak. Dit sal ook beleidmakers help om vooruit te beplan.” Volgens Gabriel Crouse, verbonde aan die IRV, kan die regering – sodra hy met groter sekerheid vasgestel het hoeveel mense beskerming weens herstel van die virus het – sy entstofprogram heroriënteer om diegene te teiken wat nie voorheen aangetas is nie. Hy meen dwanginenting van enige individu moet teengestaan word, maar met inagneming van herstelkoerse sal die saak grootliks akademies wees.